**Ministru kabineta noteikumu projekta „Grozījumi Ministru kabineta 2001.gada 27.novembra noteikumos Nr.494 „Noteikumi par darbiem, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām veselības pārbaudēm”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2001.gada 27.novembra noteikumos Nr.494 „Noteikumi par darbiem, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām veselības pārbaudēm”” (turpmāk – noteikumu projekts) ir izstrādāts, pamatojoties uz Ministru kabineta 2013.gada 16.jūlija sēdes protokola Nr.40, 21.§, 9.punktu. |
| 2. | Pašreizējā situācija un problēmas | Patlaban prasības, kas noteiktas Ministru kabineta 2001.gada 27.novembra noteikumos Nr.494 „Noteikumi par darbiem, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām veselības pārbaudēm” (turpmāk – MK noteikumi Nr.494), ir jāievēro konkrētu jomu darbiniekiem, kuru darbs tieši saistīts ar risku citu cilvēku veselībai. Attiecībā uz izglītības iestādēm, MK noteikumu Nr.494 2.3. – 2.7.apakšpunkts nosaka, ka obligāto pirmreizējo veselības pārbaudi un obligātās periodiskās veselības pārbaudes veic personām, kuru darbs (mācību prakse) ir tieši saistīts ar iespējamu risku citu cilvēku veselībai un kuras nodarbina: pirmsskolas izglītības iestādēs, vispārējās izglītības iestādēs, profesionālās izglītības iestādēs, bērnu interešu izglītības iestādēs, bērnu darba un atpūtas nometnēs.  Tomēr personām, kuras sniedz bērna uzraudzības pakalpojumu pirmsskolas vecuma bērniem citās vietās, piemēram, bērnu attīstības un rotaļu centros, aukļu dienesta pakalpojumam paredzētajās vietās u.c., kas nav reģistrētas kā pirmsskolas izglītības iestādes, obligātā veselības pārbaude nav nepieciešama.  Šādas nevienlīdzīgas prasības var apdraudēt bērnu veselību, jo īpaši tādēļ, ka samērā liela daļa bērnu neapmeklē pirmsskolas izglītības iestādes to nepietiekamības vai citu iemeslu dēļ un izmanto fizisko vai juridisko personu sniegtos bērna uzraudzības pakalpojumus, t.sk., aukļa pakalpojumus. Ņemot vērā to, ka personas, kuras sniedz bērnu uzraudzības pakalpojumus, ikdienā cieši kontaktējas ar bērniem, līdzīgi kā izglītības iestāžu personāls, un tādēļ epidemioloģiskais risks ir līdzīgs, nav pamata attiecināt atšķirīgas prasības veselības jomā uz izglītības iestādēs nodarbinātajiem un bērnu uzraudzības pakalpojuma sniedzējiem.  2013.gada 4.jūlijā stājās spēkā grozījumi Bērnu tiesību aizsardzības likumā, kas paredz plašāku bērna uzraudzības pakalpojuma (turpmāk – pakalpojums) definīciju, t.i., kvalificēts uzraudzības un aprūpes pakalpojums, kura mērķis ir nodrošināt bērna atrašanos pieaugušā klātbūtnē un drošu, saturīgu un lietderīgu bērna dienas organizēšanu, sekmējot bērna vispusīgu attīstību, kā arī precizē Bērnu tiesību aizsardzības likuma 50.3pantu, nosakot:  (1) Ja vecāki vai persona, kuras aprūpē bērns nodots, nevar nodrošināt, ka bērns līdz septiņu gadu vecumam viņu prombūtnes laikā atrodas uzticamas personas klātbūtnē, viņiem ir pienākums nodrošināt bērna uzraudzību pie bērnu uzraudzības pakalpojuma sniedzēja bērna dzīvesvietā vai citā bērna uzraudzībai paredzētā vietā, vai pie bērnu uzraudzības pakalpojuma sniedzēja, kas īsteno pirmsskolas izglītības programmu vai bērnu interešu izglītības programmu.  (2) Šā likuma 72.pantā noteiktie ierobežojumi attiecināmi arī uz bērnu uzraudzības pakalpojuma sniedzēju (tā darbiniekiem).  (3) Bērnu uzraudzības pakalpojuma sniedzējs pakalpojuma sniegšanas vietā nodrošina bērnam atbilstošu vidi, kas nerada draudus viņa drošībai, dzīvībai, veselībai, tikumībai un vispusīgai attīstībai, kā arī nodrošina bērna likumiskajam pārstāvim iespēju iepazīties ar dokumentāciju, kas apliecina šā likuma 72.panta trešajā daļā noteikto prasību izpildi.  (4) Bērnu uzraudzības pakalpojuma sniedzējs tiek reģistrēts Bērnu uzraudzības pakalpojuma sniedzēju reģistrā. Prasības bērnu uzraudzības pakalpojuma sniedzējiem, to reģistrēšanas noteikumus, Bērnu uzraudzības pakalpojuma sniedzēju reģistra pārzini un reģistrā iekļaujamo informāciju nosaka Ministru kabinets.  2013.gada 16.jūlija Ministru kabineta sēdē tika izskatīts Labklājības ministrijas izstrādātais Ministru kabineta noteikumu projekts „Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība”. Lai ieviestu šajos noteikumos noteikto, ka bērna uzraudzības pakalpojuma sniedzējs normatīvajos aktos par obligāto veselības pārbaužu veikšanu noteiktajā kārtībā nodrošina pirmreizējo un periodisko veselības pārbaužu veikšanu personām, kas nodarbojas ar bērnu uzraudzību bērnu uzraudzības pakalpojuma sniegšanas vietās, ir jāveic grozījumi MK noteikumos Nr.494, precizējot noteikumu 2.punktu un 1.pielikumu un attiecinot prasības veikt obligāto pirmreizējo veselības pārbaudi un obligātās periodiskās veselības pārbaudes uz bērna uzraudzības pakalpojuma sniedzējiem. Lai nodrošinātu iespēju bērnu uzraudzības pakalpojumu sniedzējiem veikt noteiktās veselības pārbaudes, līdz 2013.gada 1.septembrim, kad pieaugs pieprasījums pēc bērnu uzraudzības pakalpojumiem, grozījumiem būtu jāstājas spēkā līdz 2013.gada 15.augustam.  2013.gada 28. februārī Valsts sekretāru sanāksmē tika izsludināts Veselības ministrijas sagatavotais noteikumu projekts „Grozījumi Ministru kabineta 2001.gada 27.novembra noteikumos Nr.494 „Noteikumi par darbiem, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām veselības pārbaudēm”” (VSS-180). Noteikumu projekts paredzēja mainīt obligāto veselības pārbaužu apjomu, kā arī noteikt jaunu kārtību veselības pārbaužu veikšanai, tai skaitā precizēt veselības pārbaužu apmaksas kārtību. Tā kā diskusiju rezultātā tika secināts, ka riska objektos veselības pārbaužu kārtība ir jāmaina pilnībā, kā arī ir jāpārskata nodarbināto grupas, kam ir jāveic obligātās veselības pārbaudes, vairāk orientējoties uz darbiniekiem, kam ir tiešs kontakts ar bērniem, kā arī ņemot vērā tuberkulozes risku, tika nolemts neizstrādāt grozījumus esošajiem noteikumiem, bet izstrādāt jaunu noteikumu projektu. Šobrīd Veselības ministrija gatavo noteikumu projekta uzmetumu, lai to apspriestu ar ieinteresētajām institūcijām – Labklājības ministriju, Latvijas Darba devēju konfederāciju, Ārstu biedrību. |
| 3. | Saistītie politikas ietekmes novērtējumi un pētījumi | Noteikumu projekts šo jomu neskar. |
| 4. | Tiesiskā regulējuma mērķis un būtība | Noteikumu projekta mērķis ir precizēt MK noteikumu Nr.494 2.punktu un 1.pielikuma 3. punktu, attiecinot prasību veikt obligāto pirmreizējo veselības pārbaudi un obligātās periodiskās veselības pārbaudes arī uz darbiniekiem, kuri nodarbināti bērnu uzraudzības pakalpojuma sniegšanas vietās. Tādējādi uz darbiniekiem, kuri strādā ar bērniem gan izglītības iestādēs, gan ārpus izglītības iestādēm, tiks attiecinātas vienlīdzīgas prasības.  Noteikumu projekts paredz:   * papildināt MK noteikumu Nr.494 2.punktu ar jaunu 2.11.apakšpunktu, nosakot, ka obligāto pirmreizējo veselības pārbaudi un obligātās periodiskās veselības pārbaudes veic personām, kuru darbs (mācību prakse) ir tieši saistīts ar iespējamu risku citu cilvēku veselībai un kuras nodarbina bērna uzraudzības pakalpojuma sniegšanas vietās; * attiecīgi papildināt MK noteikumu Nr.494 1.pielikuma 3.punktu.   Noteikumu projektam jāstājas spēkā ar 2013.gada 15.augustu.  Anotācijas I sadaļas 2.punktā minētās problēmas noteikumu projekts atrisinās pilnībā. |
| 5. | Projekta izstrādē iesaistītās institūcijas | Noteikumu projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Noteikumu projekts šo jomu neskar. |
| 7. | Cita informācija | Obligātās veselības pārbaudes tiek veiktas personām, kuras strādā darbos, kas saistīti ar iespējamu risku citu cilvēku veselībai. MK noteikumi Nr.494 nosaka darbus, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām pirmreizējām un periodiskām veselības pārbaudēm ar mērķi pasargāt pakalpojumu saņēmējus no riska pakalpojumu sniegšanas vietās. Noteikumi paredz, ka obligātās veselības pārbaudes iekļauj sevī vispārējo izmeklēšanu un speciālo izmeklēšanu (rentgenoloģisko izmeklēšanu).  Personas medicīniskās grāmatiņas vajadzīgas šādās jomās strādājošajiem: darbs kādā no pārtikas aprites posmiem (pavāri, viesmīļi, darbinieki cehos utt.); pakalpojumu sniegšana klientiem frizētavās un kosmētiskajos kabinetos, publiskas lietošanas peldbaseinos un pirtīs, solārijos, tūristu mītnēs, dienesta viesnīcās, pirmsskolas, vispārējās un profesionālās izglītības iestādēs, bērnu interešu izglītības iestādēs, bērnu darba un atpūtas nometnēs, sociālās aprūpes institūcijās, ārstniecības iestādēs (arī sanatorijās), kā arī pasažieru apkalpošanā tālsatiksmes vilcienos.  Ievērojot MK noteikumu Nr.494 1.pielikumā, kurā ir minēts veicamo pārbaužu saraksts un obligāto veselības pārbaužu biežums, noteiktās prasības, ģimenes ārsts izlemj, pie kādiem speciālistiem nosūtīt un kādi laboratoriskie izmeklējumi nodarbinātajam ir nepieciešami. Iepazīstoties ar veselības pārbaužu rezultātiem, ģimenes ārsts sniedz (vai nesniedz) atļauju darbiniekam strādāt norādītajā amatā, par to izdarot ierakstu personas medicīniskajā grāmatiņā.  Saņemot medicīnisko grāmatiņu, tās īpašnieks ar parakstu apliecina, ka viņš nekavējoties ziņos darba devējam un griezīsies pie ģimenes ārsta, ja parādīsies saslimšanas simptomi: caureja, vemšana, dzelte, drudzis, paaugstināta ķermeņa temperatūra, sāpes kaklā, ādas izsitumi, ādas bojājumi atklātajās ķermeņa daļās (apdegumi, brūces, augoņi u.c.), strutaini izdalījumi no acīm, ausīm, deguna.  Personas medicīniskās grāmatiņas saņemšana nav valsts apmaksāts pakalpojums. Darba likuma 82.panta otrā daļa paredz, ka izdevumus, kas saistīti ar veselības pārbaudes veikšanu, sedz darba devējs. Par pirmreizējo veselības pārbaudi maksā pats nodarbinātais, ja vien viņš ar darba devēju nevienojas savādāk.  Veselības inspekcija uzrauga un kontrolē minēto noteikumu izpildi pakalpojumu sniegšanas vietās, izglītības iestādēs, ārstniecības iestādēs, tai skaitā arī kontrolēs bērnu uzraudzības pakalpojuma sniedzēju atbilstību šo noteikumu prasībām, savukārt Pārtikas un veterinārais dienests kontrolē obligāto veselības pārbaužu veikšanu pārtikas un dzeramā ūdens aprites uzņēmumos. |

|  |  |  |
| --- | --- | --- |
| **II Tiesību akta projekta ietekme uz sabiedrību** | | |
| 1. | Sabiedrības mērķgrupa | Sabiedrības grupas, kuras noteikumu projekts varētu ietekmēt, izvirzot obligātās veselības pārbaudes prasības pakalpojuma sniedzējiem, ir:  - valsts un pašvaldības iestādes, kas nodarbojas ar bērna uzraudzību, kā arī pašvaldību izveidotie aukļu dienesti (skaitu nav iespējams noteikt, jo šobrīd aukļiem nav piemērota centralizēta reģistrācijas kārtība);  - komersanti u.c. juridiskās personas, kas sniedz pakalpojumu (skaitu nav iespējams noteikt, jo komersantiem Uzņēmumu reģistrā nav nepieciešams norādīt savu darbības veidu), t.sk., bērnu un jauniešu attīstības centri, rotaļu centri tirdzniecības vietās, skolas mazuļiem u.c.;  - fiziskas personas, t.sk., individuāls komersants, saimnieciskās darbības veicējs, pašnodarbinātais vai patentmaksas maksātājs, kas sniedz pakalpojumu, t.sk., aukļi. |
| 2. | Citas sabiedrības grupas (bez mērķgrupas), kuras tiesiskais regulējuma arī ietekmē vai varētu ietekmēt | Ģimenes ar bērniem, kuri nav uzsākuši pamatizglītības apgūšanu. Pēc Centrālās statistikas pārvaldes datiem bērnu skaits vecumā līdz 7 gadiem 2012.gadā bija 145,7 tūkst., savukārt bērnu skaits PII 2011./2012.mācību gadā bija 91 tūkst. Līdz ar to, aptuveni 40% bērnu attiecīgajā vecumā varētu būt pakalpojuma sniegšanas mērķgrupa.  Statistikas dati par bērnu skaitu, kas šobrīd izmanto PII alternatīvus bērna aprūpes un uzraudzības pakalpojumus, nav pieejami. |
| 3. | Tiesiskā regulējuma finansiālā ietekme | Regulējuma finansiālā ietekme radīsies tiem bērnu uzraudzības pakalpojuma sniedzējiem, kuri līdz šim nebija veikuši veselības pārbaudes. Vienlaikus jau šobrīd ir bērnu uzraudzības pakalpojuma sniedzēji, kuriem pašvaldība, kurā tiek sniegts pakalpojums, izvirza obligātās prasības veikt veselības pārbaudi (piemēram, Ķekavā, lai reģistrētos Aukļu datu bāzē).  Personas medicīniskās grāmatiņas saņemšana nav valsts apmaksāts pakalpojums. Darba likuma 82.panta otrā daļa paredz, ka izdevumus, kas saistīti ar veselības pārbaudes veikšanu, sedz darba devējs. Par pirmreizējo veselības pārbaudi maksā pats nodarbinātais, ja vien viņš ar darba devēju nevienojas savādāk. |
| 4. | Tiesiskā regulējuma nefinansiālā ietekme | Bērniem un viņu vecākiem tiks nodrošinātas plašākas iespējas saņemt kvalitatīvus un drošus uzraudzības pakalpojumus. Vienlaikus pirmsskolas izglītības iestādēm un bērnu uzraudzības pakalpojuma sniedzējiem tiks nodrošināta godīga konkurence un samērīgas prasības atbilstoši sniegtā pakalpojuma veidam.  Noteikumu projekts atbilst vienlīdzības principam un dzimumu līdztiesības principiem. |
| 5. | Administratīvās procedūras raksturojums | Noteikumu projekts šo jomu neskar. |
| 6. | Administratīvo izmaksu monetārs novērtējums | Noteikumu projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| **IV Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | 2014.gadā ir plānots izstrādāt jaunu noteikumu projektu, kas noteiks jaunu kārtību obligāto veselības pārbaužu veikšanai, kas saistīta ar risku citu cilvēku veselībai. |
| 2. | Cita informācija | Nav. |

|  |  |  |
| --- | --- | --- |
| **VI Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Noteikumu projekts šo jomu neskar. |
| 2. | Sabiedrības līdzdalība projekta izstrādē | Saistītā Ministru kabineta noteikumu projekta „Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība” izstrādē piedalījās Latvijas Pašvaldību savienības, Latvijas Darba devēju konfederācijas, Latvijas Privāto pirmsskolu biedrības, Jelgavas, Mārupes, Rīgas pilsētas un Ķekavas pašvaldību pārstāvji, t.sk.: 2013.gada 3.aprīlī un 25.aprīlī Labklājības ministrija organizēja sanāksmes ar nevalstiskajām organizācijām. Nevalstiskās organizācijas bija iesaistītas arī noteikumu projekta saskaņošanas procesā. |
| 3. | Sabiedrības līdzdalības rezultāti | Nevalstiskās organizācijas atbalsta kvalifikācijas un drošības prasību noteikšanu bērna uzraudzības pakalpojuma sniedzējiem. |
| 4. | Saeimas un ekspertu līdzdalība | Noteikumu projekts šo jomu neskar. |
| 5. | Cita informācija | Nav. |

|  |  |  |
| --- | --- | --- |
| **VII Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija, Pārtikas un veterinārais dienests. |
| 2. | Projekta izpildes ietekme uz pārvaldes funkcijām | Noteikumu šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide. | Noteikumu šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošo institūciju likvidācija. | Noteikumu šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošo institūciju reorganizācija. | Noteikumu šo jomu neskar. |
| 6. | Cita informācija | Nav. |

Anotācijas III un V sadaļa – projekts šo jomu neskar.

Veselības ministre I.Circene

05.08.2013. 15:56

1858

A.Kalniņa

67876148

[astra.kalnina@vm.gov.lv](mailto:astra.kalnina@vm.gov.lv)